Γενικές εκλογές Ισημερινού 2021

Στις 7 Φεβρουαρίου 2021 διεξήχθησαν γενικές εκλογές στον Ισημερινό. Οι πάνω από 13 εκατομμύρια ψηφοφόροι της χώρας κλήθηκαν στις κάλπες για να εκλέξουν τον Πρόεδρο της Δημοκρατίας, τον Αντιπρόεδρο και τα 137 μέλη του Κοινοβουλίου του Ισημερινού. Επίσης, για να εκλεγούν τα μέλη των 24 νομαρχιακών συμβουλίων και τα μέλη του Κοινοβουλίου των Άνδεων, του διοικητικού σώματος της Εμπορικής Κοινότητας των Άνδεων, η οποία περιλαμβάνει τις Νοτιοαμερικανικές χώρες: Ισημερινός, Βολιβία, Κολομβία, Περού και Βενεζουέλα.Στην προεδρική εκλογή συμμετείχαν 16 υποψήφιοι, ενώ ο απερχόμενος Πρόεδρος Λενίν Μορένο δεν διεκδίκησε την επανεκλογή του. Ο αριθμός των υποψηφίων ήταν ο μεγαλύτερος στην ιστορία του Ισημερινού ως τώρα. Στον δεύτερο γύρο των εκλογών, στις 11 Απριλίου, ο Γκιλέρμο Λάσο κέρδισε τον Αντρές Αραούζ με 52,42% έναντι 47,58%.

 Σύμφωνα με το Σύνταγμα του ισημερινού ο Πρόεδρος είναι ο αρχηγός του κράτους και της κυβέρνησης και ασκεί την εκτελεστική εξουσία. Η εκλογή του Προέδρου γίνεται δημοκρατικά και άμεσα, για τετραετή θητεία, με πλειοψηφικό σύστημα δύο γύρων. Το ζεύγος υποψηφίων (Πρόεδρος-Αντιπρόεδρος) που θα εξασφαλίσει την απόλυτη πλειοψηφία, δηλαδή πάνω από 50% των ψήφων, ανακηρύσσονται νικητές. Αν από τον πρώτο γύρο δεν αναδειχθεί κανένας νικητής, τότε διεξάγεται δεύτερος γύρος στον οποίο οι εκλογείς καλούνται να διαλέξουν το ένα από τα δύο επικρατέστερα ζεύγη υποψηφίων του πρώτου. Δεν χρειάζεται να διεξαχθεί δεύτερος γύρος αν το ζεύγος υποψηφίων που πλειοψήφησε στον πρώτο γύρο έχει συγκεντρώσει πάνω από 40% των ψήφων και προηγείται κατά πάνω από 10% από το ζεύγος υποψηφίων που ήρθε δεύτερο. Η Εθνοσυνέλευση του Ισημερινού είναι ένα μονοθάλαμο κοινοβούλιο που αποτελείται από 137 μέλη. Αυτά εκλέγονται με δημοκρατικές και άμεσες εκλογές για τετραετή θητεία ως εξής: 15 μέλη εκλέγονται με αναλογική εκπροσώπηση από όλην την επικράτεια και η κατανομή των εδρών γίνεται με μέθοδο Ουέμπστερ. 116 μέλη εκλέγονται με πλειοψηφικό σύστημα από πολυεδρικές περιφέρειες. Ο Ισημερινός είναι διαιρεμένος σε 24 νομούς, σε καθέναν από τους οποίους αναλογούν (με πληθυσμιακά κριτήρια): 2 έδρες + 1 έδρα/200.000 κατοίκους. 6 μέλη εκλέγονται από τους πολίτες του Ισημερινού που βρίσκονται στο εξωτερικό. Η εκλογή γίνεται με πλειοψηφικό σύστημα από 3 διεδρικές εκλογικές περιφέρειες.Η προσέλευση στην ψηφοφορία είναι υποχρεωτική για τους πολίτες του Ισημερινού ηλικίας 18-65 ετών, και προαιρετική για τους αγράμματους και για όσους έχουν ηλικία 16-18 ετών ή μεγαλύτερη των 65 ετών. Στις εκλογές συμμετέχουν 16 ζεύγη υποψηφίων. Η Χιμένα Πένα είναι η μοναδική γυναίκα υποψήφια. Ο συντηρητικός Γκιλέρμο Λάσο συμμετέχει για τρίτη φορά σε προεδρική εκλογή, ο Λούσιο Γκουτιέρεζ για τέταρτη. Στις 12 Φεβρουαρίου 2021, μετά την ανακοίνωση των αποτελεσμάτων, οι οπαδοί του Γιακού Περέζ συγκεντρώθηκαν έξω από τα γραφεία του Εθνικού Εκλογικού Συμβουλίου στο Κίτο και ζήτησαν να γίνει νέα καταμέτρηση των ψήφων επειδή ακούστηκαν υποψίες για «νοθεία» στις εκλογές. Το αίτημά τους για καταμέτρηση εκ νέου στις 17 από τις 24 περιφέρειες αρχικά έγινε δεκτό και αναμενόταν η επιβεβαίωση για τα αποτελέσματα. Στις 14 Φεβρουαρίου τα Ηνωμένα Έθνη ζήτησαν «διαφάνεια και ταχύτητα» στην καταμέτρηση. Στις 17 Φεβρουαρίου το πενταμελές Εθνικό Εκλογικό Συμβούλιο ανακοίνωσε ότι δεν θα γίνει νέα καταμέτρηση ψήφων.